Polisiehoof: ‘Ek verdien nie klippe nie’Lt.genl. Khomotso Phahlane (Foto: eNCA/ Lenyaro Sello) Phahlane het uitgevaar teen die forensiese ondersoeker Paul O’Sullivan en die onafhanklike polisie-ondersoekdirektoraat (Opod). “Ons respekteer Opod se mandaat om enige lid van die Suid-Afrikaanse Polisiediens (SAPD) te ondersoek en ek is nie ŉ uitsondering nie. Indien daar enigiets verkeerd gedoen is, dan moet ek ondersoek word deur Opod. Wat my grief, is dat daar ŉ ernstige misbruik en skending van prosesse was.” Hy meen die betrokkenheid van O’Sullivan is ŉ voorbeeld van die skending van prosesse. “O’Sullivan staan self op strafregtelike aanklagte tereg. En dan bring jy hom na die huis van die waarnemende nasionale polisiekommissaris? Hy het self vir my ŉ e-pos gestuur om te sê hy hou my huis dop. Is dit nie ŉ skending van my privaatheid nie?” Volgens Phahlane het hy sy huis van R3 miljoen met ’n huislening gefinansier. “Ek neem ernstig aanstoot weens die beledigings wat op my gerig word. Iemand staan voor jou huis en waardeer dit op R8 miljoen. Watter kriteria het hy gebruik om my huis te evalueer? Wat is sy belang in die waarde van my huis – asof ek ŉ konstabel is wat ŉ jaar gelede aangestel is? Ek dien hierdie organisasie al 31 jaar lank en ek het nie klippe verdien nie. Ek word vergoed as ŉ staatsamptenaar,” het Phahlane gesê. Dit het verlede week aan die lig gekom dat Opod Phahlane ondersoek. Hy is glo versoek om ŉ waarskuwingsverklaring af te lê. Volgens mediaberigte is die huis R8 miljoen werd en is daar vrae hoe ŉ polisiebeampte dit kan bekostig. Die ondersoek na Phahlane is begin nadat hy glo getuies in die ondersoek genader het.